LP’s verklaar: ŉ Vulstasie, ŉ begrafnisonderneming en lobolaArgieffoto: Kopano Tlape, GCIS Parlementslede blyk al meer geneig te wees om hul ware monetêre waarde in trusts te verberg waarvan die waarde nie verklaar word nie, maar daar was ’n paar ongewone verklarings wat die wenkbroue laat lig het. Ruth Bhengu, ANC-LP, het onder meer beeste ter waarde van R20 000, ŉ geskenkmandjie van ŉ onbekende bedrag en R15 000 se lobola-betalings gelys. ANC-LP Winnie Madikizela-Mandela is die direkteur van nie minder nie as 10 onaktiewe maatskappye en twee aktiewe maatskappye. Sy besit drie huise in Soweto en ’n luukse woonstel in Houtbaai. Matie Nkoana-Mashabane, minister van internasionale betrekkinge en samewerking, het die talle geskenke wat sy van ander regerings en diplomate gekry het, verklaar. Sy het meer as 60 geskenke gelys, waaronder pantoffels, Versace-parfuum en ŉ boek wat die 90ste verjaarsdag van pres. Robert Mugabe vier. Mmusi Maimane, leier van die DA, besit ’n huis in Roodepoort en twee stukke grond aan die Wes-Rand. Hy is ŉ direkteur van ŉ konsultasiemaatskappy en ŉ direkteur vir Youth for Christ. Maimane het slegs drie geskenke verklaar, naamlik ŉ bottel whiskey van Somerset College, kristalglase van vriende en ŉ Taiwannese teestel. Julius Malema, leier van die EFF, het verskeie trusts verklaar sonder om ŉ waarde daaraan te koppel. Hy lys homself as die begunstigde van die Ratanang Familietrust. Kenneth Meshoe, leier van die ACDP, is bekend vir sy duur kleresmaak. Sy vrou, Lydia, het vir hom pakke ter waarde van R15 000 gekoop terwyl sy dogter vir hom skoene ter waarde van R2 600 gekoop het. Talle LP’s besit eiendom, maar Mosiuoa Lekota, leier van Cope, het niks minder nie as sewe eiendomme verklaar. Mduduzi Manana, adjunkminister van hoër onderwys, besit ŉ vulstasie, ŉ gastehuis en ŉ eiendomsontwikkelingsmaatskappy. Nosiviwe Mapisa-Nqakula se dogter het getrou en sy was gelukkig genoeg om afslag op die markiestent en drank te kry danksy SAB. Fikile Mbalula, minister van sport, het niks verklaar rakende sy omstrede bywoning van Floyd Mayweather se bokskampioenskap nie. Hy het egter talle trusts en geskenke verklaar, waaronder ŉ handgeweefde hoed. Die ANC-LP Ayanda Dlodlo is ŉ direkteur van 20 maatskappye en het aandele ter waarde van R5,2 miljoen terwyl Manny de Freitas, DA-LP, aandele ter waarde van R4 miljoen het. Dorris Dlakude, adjunkhoofsweep van die ANC, het vyf eiendomme, waaronder ’n plaas, twee huise en ŉ begrafnisonderneming.